32011R0354
L 098/1
SLUŽBENI LIST EUROPSKE UNIJE
12.04.2011.
UREDBA KOMISIJE (EU) br. 354/2011
od 12. travnja 2011.
o otvaranju i predviđanju upravljanja carinskim kvotama Unije za određenu ribu i proizvode ribarstva podrijetlom iz Bosne i Hercegovine
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 594/2008 od 16. lipnja 2008. o određenim postupcima za primjenu Sporazuma o stabilizaciji i pridruživanju između Europskih zajednica i njihovih država članica, s jedne strane, i Bosne i Hercegovine, s druge strane, i za primjenu Privremenog sporazuma o trgovini i trgovinskim pitanjima između Europske zajednice, s jedne strane, i Bosne i Hercegovine, s druge strane (1), a posebno njezin članak 2.,
budući da:
(1)
Sporazum o stabilizaciji i pridruživanju između Europskih zajednica i njihovih država članica, s jedne strane, i Bosne i Hercegovine, s druge strane („Sporazum o stabilizaciji i pridruživanju”) potpisan je 16. lipnja 2008. u Luxembourgu. Sporazum o stabilizaciji i pridruživanju nalazi se u procesu ratifikacije.
(2)
16. lipnja 2008. sklopljen je Privremeni sporazum o trgovini i trgovinskim pitanjima između Europske zajednice, s jedne strane, i Bosne i Hercegovine, s druge strane (2) („Privremeni sporazum”), koji je odobren Odlukom Vijeća 2008/474/EZ (3). Privremenim sporazumom predviđa se rano stupanje na snagu odredaba o trgovini i trgovinskim pitanjima iz Sporazuma o stabilizaciji i pridruživanju. Stupio je na snagu 1. srpnja 2008.
(3)
Privremenim sporazumom i Sporazumom o stabilizaciji i pridruživanju predviđa se da se određena riba i proizvodi ribarstva podrijetlom iz Bosne i Hercegovine smiju uvoziti u Europsku uniju u okviru carinskih kvota Unije („kvote”) po sniženoj carini ili po nultoj stopi carine.
(4)
Carinske kvote predviđene Privremenim sporazumom i Sporazumom o stabilizaciji i pridruživanju godišnje su i donesene su na neodređeno vrijeme. Potrebno je otvoriti carinske kvote za 2008. i sljedeće godine i utvrditi zajednički sustav upravljanja njima.
(5)
To bi zajedničko upravljanje kvotama trebalo osigurati da svi uvoznici u Europskoj uniji imaju jednak i nesmetan pristup carinskim kvotama te da se stope utvrđene za kvote neprekidno primjenjuju na sav uvoz dotičnih proizvoda u sve države članice dok se kvote ne iscrpe. Kako bi se osigurala učinkovitost sustava, države članice treba ovlastiti da iz količina kvota crpe potrebne količine koje odgovaraju stvarnom uvozu. Zahtijeva se bliska suradnja između država članica i Komisije, a Komisija mora ponajprije biti u stanju nadzirati stope iskorištavanja carinskih kvota i o tome obavješćivati države članice. Radi ubrzavanja i učinkovitosti komunikacija između država članica i Komisije trebala bi se, po mogućnosti, odvijati elektroničkim prijenosom.
(6)
Stoga kvotama otvorenim ovom Uredbom treba upravljati u skladu sa sustavom za upravljanje carinskim kvotama koji je namijenjen za uporabu slijedeći kronološki redoslijed datuma prihvaćanja carinskih deklaracija, što je predviđeno Uredbom Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (4).
(7)
Kako je Privremeni sporazum stupio na snagu 1. srpnja 2008., ova se Uredba treba primjenjivati od istog datuma i treba ostati na snazi i nakon stupanja na snagu Sporazuma o stabilizaciji i pridruživanju.
(8)
Mjere predviđene u ovoj Uredbi u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Riba i proizvodi ribarstva podrijetlom iz Bosne i Hercegovine navedeni u Prilogu, koji su pušteni u slobodni promet u Europskoj uniji mogu koristiti pogodnosti snižene carine ili nulte stope carine, na razinama i u okviru ograničenja godišnjih carinskih kvota Unije utvrđenih u Prilogu.
Kako bi mogli koristiti pogodnosti navedenih povlaštenih stopa, dotičnim proizvodima mora biti priložen dokaz o podrijetlu predviđen Protokolom 2. Privremenog sporazuma s Bosnom i Hercegovinom ili Protokolom 2. Sporazuma o stabilizaciji i pridruživanju s Bosnom i Hercegovinom.
Članak 2.
1. Carinskim kvotama iz članka 1. upravlja Komisija u skladu s člancima 308.a, 308.b i 308.c Uredbe (EEZ) br. 2454/93.
2. Komunikacija o upravljanju carinskim kvotama između država članica i Komisije odvija se, po mogućnosti, elektroničkim prijenosom.
Članak 3.
Države članice i Komisija blisko surađuju kako bi osigurale usklađenost s ovom Uredbom.
Članak 4.
Ova Uredba stupa na snagu na dan objave u Službenom listu Europske unije.
Primjenjuje se od 1. srpnja 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. travnja 2011.